CELEX: 32021R2228
Language: hu
Date: 2021-12-14 00:00:00
Title: A Bizottság (EU) 2021/2228 végrehajtási rendelete (2021. december 14.) az Unióban felszámítható legmagasabb mobil hívásvégződtetési díjak súlyozott átlagának meghatározásáról és az (EU) 2020/2082 végrehajtási rendelet hatályon kívül helyezéséről

2021.12.15.   
               
               
                  HU
               
               
                  Az Európai Unió Hivatalos Lapja
               
               
                  L 448/50
               
            
         A BIZOTTSÁG (EU) 2021/2228 VÉGREHAJTÁSI RENDELETE
         (2021. december 14.)
         az Unióban felszámítható legmagasabb mobil hívásvégződtetési díjak súlyozott átlagának meghatározásáról és az (EU) 2020/2082 végrehajtási rendelet hatályon kívül helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Unión belüli nyilvános mobilhírközlő hálózatok közötti barangolásról (roaming) szóló, 2012. június 13-i 531/2012/EU európai parlamenti és tanácsi rendeletre (1) és különösen annak 6e. cikke (2) bekezdésére,
         mivel:
         
                     (1)
                  
                  
                     Az 531/2012/EU rendelet 6a. cikkének értelmében 2017. június 15-től a belföldi szolgáltatók a barangolást végző ügyfeleiknek nem számíthatnak fel a belföldi kiskereskedelmi áron felül semmilyen többletdíjat a tagállamokban a szabályozott barangolásos hívásfogadásokért, feltéve, hogy az említett hívások nem haladják meg a méltányos használatra vonatkozó feltételek („fair use policy”) szerinti korlátokat.
                  
               
                     (2)
                  
                  
                     Az 531/2012/EU rendelet alapján engedélyt lehet kérni többletdíj alkalmazására, azonban a szabályozott barangolásos hívások fogadásért felszámolt esetleges többletdíj nem haladhatja meg az Unió tagállamaiban érvényben lévő maximális mobil hívásvégződtetési díjak súlyozott átlagát.
                  
               
                     (3)
                  
                  
                     Az (EU) 2020/2082 bizottsági végrehajtási rendelet (2) meghatározza a 2021-ban alkalmazandó, 2020. július 1-jei adatértékeken alapuló, az Unióban felszámítható legmagasabb mobil hívásvégződtetési díjak súlyozott átlagát.
                  
               
                     (4)
                  
                  
                     Az Európai Elektronikus Hírközlési Szabályozók Testülete eljuttatta a Bizottsághoz a tagállamok nemzeti szabályozó hatóságaitól beérkezett, frissített információkat a következőkre vonatkozóan: az (EU) 2018/1972 európai parlamenti és tanácsi irányelv (3) 32., 67. és 74. cikke alapján felszámított maximális mobil hívásvégződtetési díjszintek a hanghívás-végződtetés nemzeti nagykereskedelmi piacain az egyes mobilhálózatok esetében, valamint az előfizetők száma összesen a tagállamokban.
                  
               
                     (5)
                  
                  
                     Az 531/2012/EU rendelet alapján a Bizottság az Unióban felszámítható legmagasabb mobil hívásvégződtetési díjak súlyozott átlagát az alábbiak szerint számította ki: a 2021. június 30-i adatértékek alapján az egy adott tagállamban engedélyezett legmagasabb mobil hívásvégződtetési díjat megszorozta a tagállam összes előfizetőinek számával, ennek értékét összeadta minden tagállamra vonatkozóan, majd az így kapott összeget elosztotta az összes tagállam előfizetőinek teljes számával. A fizetőeszközként nem eurót használó tagállamok esetében alkalmazandó átváltási árfolyam az Európai Központi Bank adatbázisából származó, 2021 második negyedévére vonatkozó adatok átlaga.
                  
               
                     (6)
                  
                  
                     Az Unióban felszámítható legmagasabb mobil hívásvégződtetési díjak súlyozott átlagát következtetésképpen aktualizálni kell.
                  
               
                     (7)
                  
                  
                     Az (EU) 2020/2082 végrehajtási rendeletet ezért hatályon kívül kell helyezni.
                  
               
                     (8)
                  
                  
                     Az 531/2012/EU rendelet alapján a Bizottságnak évente felül kell vizsgálnia az Unióban felszámítható legmagasabb mobil hívásvégződtetési díjak súlyozott átlagát, az e végrehajtási rendeletben foglaltaknak megfelelően.
                  
               
                     (9)
                  
                  
                     Az e rendeletben előírt intézkedések összhangban vannak a Hírközlési Bizottság véleményével,
                  
               ELFOGADTA EZT A RENDELETET:
         
            1. cikk
            Az Unióban felszámítható legmagasabb mobil hívásvégződtetési díjak súlyozott átlaga percenként 0,0072 EUR-ban kerül meghatározásra.
         
         
            2. cikk
            Az (EU) 2020/2082 végrehajtási rendelet hatályát veszti.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 14-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 172., 2012.6.30., 10. o.
         
         
            (2)  A Bizottság (EU) 2020/2082 végrehajtási rendelete (2020. december 14.) az Unióban felszámítható legmagasabb mobil hívásvégződtetési díjak súlyozott átlagának meghatározásáról és az (EU) 2019/2116 végrehajtási rendelet hatályon kívül helyezéséről (HL L 423., 2020.12.15., 18. o.).
         
            (3)  Az Európai Parlament és a Tanács (EU) 2018/1972 irányelve (2018. december 11.) az Európai Elektronikus Hírközlési Kódex létrehozásáról (HL L 321., 2018.12.17., 36. o.).